Nicola Zalewski

Nicola Zalewski (s. 23. tammikuuta 2002 Tivoli, Italia) on puolalainen jalkapalloilija, pelipaikaltaan vasen keskikenttäpelaaja. Hän on pituudeltaan 175-senttimetrinen. Hän edustaa Italian Serie A:ssa pelaavaa Atalantaa.
Seurajoukkueura.
AS Roma.
Zalewski pelasi vuodesta 2011 lähtien AS Roman juniorijoukkueissa. Hän pääsi pelaamaan edustusjoukkueessa ensimmäisen kerran toukokuussa 2021 Eurooppa-liigan toisessa välieräottelussa ja yhdessä Serie A -ottelussa. Kaudella 2021–2022 hän pelasi 16 Serie A -ottelua, joissa yhdeksän kertaa avauskokoonpanossa. Hän oli kaudella 2021–2022 voittamassa Konferenssiliigaa ja pelasi AS Roman 13 ottelusta seitsemän, joista avauskokoonpanossa molemmat puolivälierät, molemmat välierät ja loppuottelun. Kaudella 2022–2023 hän pelasi 33 Serie A -ottelua, joista 26 avauskokoonpanossa, ja teki kaksi maalia. Eurooppa-liigassa hän pelasi 12 ottelua, ja oli kahdeksan kertaa avauskokoonpanossa. Tappiollisessa loppuottelussa hän tuli kentälle jatkoajan alkaessa. Kaudella 2023–2024 hän pelasi 22 Serie A -ottelua ja oli kymmenen kertaa avauskokoonpanossa. Eurooppa-liigassa hän pelasi yhdeksän ottelua. Kaudella 2024–2025 Zalewski pelasi Romassa 12 Serie A -ottelua, joista vain neljä avauskokoonpanossa. Hän pelasi Eurooppa-liigassa syyskaudella 2024 neljä ottelua ja Italian cupissa yhden ottelun.
Inter.
Helmikuussa 2025 Zalewski siirtyi Romasta saman sarjan Interiin loppukauden kattavalla lainasopimuksella, johon sisältyi myös osto-optio. Hän teki ensimmäisen maalinsa Interin pelaajana 11. toukokuuta 2025 Serie A -ottelussa Torinoa vastaan, joka jäi hänen ainoaksi maalikseen kaudella 2024–2025. Hän pelasi kevätkaudella 2025 Interissä 11 Serie A -ottelua ja kaksi Italian cupin ottelua. Mestarien liigassa hän tuli vaihdosta kentälle puolivälierien ensimmäisessä osaottelussa Bayern Müncheniä vastaan sekä tappiollisessa loppuottelussa Paris Saint-Germainia vastaan. Kesän 2025 seurajoukkueiden MM-kilpailuissa hän pelasi kahdessa ensimmäisessä alkulohko-ottelussa Monterreyta ja Urawa Red Diamondsia vastaan, mutta ei pelannut muissa otteluissa.
Kesäkuussa 2025 Inter ilmoitti käyttäneensä lainasopimukseen sisältyneen 6,5 miljoonan euron osto-option ja Zalewski siirtyi milanolaisseuraan pysyvästi.
Atalanta.
Elokuussa 2025 Zalewski siirtyi Interistä saman sarjan Atalantaan 17 miljoonan euron siirtosummalla.
Maajoukkueura.
Zalewski on pelannut useissa Puolan nuorisomaajoukkueissa. Hän pelasi yhden ottelun alle 20-vuotiaiden maailmanmestaruuskilpailuissa 2020. Hän pelasi Puolan A-maajoukkueessa ensimmäisen kerran syyskuussa 2021 MM-karsintaottelussa San Marinoa vastaan. MM-kilpailuissa 2022 hän pelasi avauskokoonpanossa Meksikoa vastaan ja tuli vaihdosta kentälle Ranska-ottelussa. Kesän 2024 EM-kilpailuissa hän pelasi avauskokoonpanossa kaikki Puolan kolme ottelua. Hän on pelannut heinäkuun loppuun 2025 mennessä 29 A-maaottelua, joista 24 ottelua avauskokoonpanossa. Hän teki ensimmäisen A-maaottelumaalinsa kesäkuussa 2024 ystävyysottelussa Turkkia vastaan. Kansojen liigassa 2024–2025 hän teki kaksi maalia: ensimmäisen 5. syyskuuta 2024 Skotlantia vastaan ja toisen 15. lokakuuta 2024 Kroatiaa vastaan.
Yksityiselämä.
Zalewskin vanhemmat ovat Italiaan muuttaneita puolalaisia. Zalewskin isä kuoli syöpään vuonna 2021 muutama viikko poikansa ensimmäisen A-maaottelun jälkeen.